Rusland val nou ook aan vanuit BelarusRusland het Donderdagoggend Oekraïne ingeval (Foto: Aris Messinis, AFP) Russiese troepe val nou Oekraïne ook aan vanuit Belarus in die noorde, Krimea in die suide en in die oostelike streek van Kharkhiv en Luhansk. Pres. Alexander Loekasjenko van Belarus het Donderdag gesê sy weermag gaan nie deelneem aan die Russiese inval in Oekraïne nie, maar het nietemin aan die Russiese magte deurgang na Oekraïne gebied. “Ons gewapende magte neem nie aan hierdie operasie deel nie,” het Loekasjenko, ’n bondgenoot van die Russiese president Wladimir Poetin, gesê. Moskou het tienduisende troepe in Belarus gestasioneer. Etlike mense is reeds dood nadat Rusland Oekraïne Donderdagoggend ingeval het. Volgens Oekraïense amptenare is ses mense dood en sewe gewond ná ŉ aanval deur Rusland op ŉ militêre eenheid in Podilsk, buite Odessa, in Oekraïne. Soveel as 19 mense word vermis. Een persoon is ook in die stad Mariupol dood. BBC berig Rusland het met artillerie losgebrand voordat hy militêre voertuie by verskeie punte op die grens oorgestuur het. Paniek en chaos het Donderdag in Kiëf uitgebreek [Foto: Daniel Leal, AFP] Oekraïne se voormalige president, Petro Porosjenko, het gesê “vandag is ŉ tragiese dag”, maar dat Oekraïne sal seëvier. Hy het buite die parlement in Kiëf gepraat, waar parlementslede krisisgesprekke voer. Porosjenko, wat van 2014 tot 2019 president was, het Poetin as ŉ hedendaagse Adolf Hitler beskryf. Oleksandra Matviichuk, voorsitter van die sentrum vir burgerlike vryhede in Kiëf, het Donderdag aan CNN gesê hy vrees dat die Russiese aanval op Oekraïne ŉ “vlugtelingkrisis” sal veroorsaak. Mense het sedert Donderdagoggend gestroom na metrostasies om Kiëf te verlaat nadat die eerste skote buite die stad afgevuur is. Motors het in rye op snelweë in Kiëf gestaan soos mense uit die stad begin vlug het. Pres. Joe Biden van die VSA sê die wêreld sal Rusland aanspreeklik hou vir die dood en vernietiging wat dié aanval meebring. “Ons gebede gaan aan die mense van Oekraïne terwyl hulle ’n onuitgelokte en ongeregverdigde aanval deur Russiese militêre magte ly,” het Biden gesê. Duitsland sê hy is bekommerd oor die politieke en ekonomiese gevolge wat hierdie konfliksituasie vir die wêreld kan inhou. Tom Tugendhat, konserwatiewe parlementslid en voorsitter van Oekraïne se buitelandse sake-komitee, het die tonele van mense wat hul huise in die Oekraïne verlaat as “ŉ menslike tragedie” beskryf.